
Az ellenőrzés részletes megállapításai:
1. A gazdálkodás szervezeti keretei és szabályozottsága

Fácánkert Község Önkormányzatának gazdálkodási feladatit 2013. január 1-jétől a Bogyiszlói Közös Önkormányzati Hivatal (KÖH) látja el.

A Bogyiszló és Fácánkert Községi Önkormányzatok megállapodásával létrejött Közös Hivatal alapító okiratának kelte: 2012. december 4.; az alapítás időpontja: 2013. január 1.

A hivatal feladatait Szervezeti Működési Szabályzatban foglalták össze. 

A Hivatal egységes, szervezeti egységekre nem tagozódik.

A bogyiszlói székhely és a fácánkerti kirendeltség vezetését egyaránt a jegyző látja el. A Hivatal gazdasági szervezettel nem rendelkezik.

A Közös Hivatalnak Fácánkertben kirendeltsége működik, ahol ügyfélfogadás történik. A hivatali dolgozók állandó munkahelye a székhely település hivatalában centralizálódik.
Fácánkert Önkormányzat gazdálkodásának számviteli rendjét kialakították, rendelkeznek a helyi sajátosságoknak megfelelő számviteli politikával és az annak keretében elkészített számlarenddel, pénzkezelési, leltározási, selejtezési és értékelési szabályzattal. 
A 2014. január 1.-i hatállyal bevezetett új államháztartási számviteli renddel is összefüggésben bekövetkezett változások miatt a Számviteli törvény és az új Áhsz. által előírt kötelező szabályzatok megújítása megtörtént. 2014. évben az évközi adatszolgáltatások alapját is képező számviteli munkát, az új rendelkezéseket is figyelembe véve végzik. 
A vagyongazdálkodási feladatok ellátására kijelölt dolgozó tapasztalt, gyakorlott ügyintéző, munkaköre a Közös Hivatalon belül rendkívül sokrétű.
A vagyongazdálkodással kapcsolatos feladatait a KÖH SzMSz-e, ezzel összhangban a munkaköri leírása részletesen tartalmazza.
2. A vagyongazdálkodás szabályozása

Az önkormányzat vagyonáról és a vagyongazdálkodás szabályairól a korábban hatályos 18/2007. (XII. 7.). számú rendelet hatályon kívül helyezésével, - az Nvtv.-ben meghatározott 2012. március l-jei határidőn túl, a 7/2013. (IV. 15.) önkormányzati rendeletet az önkormányzat vagyonáról 2013. április 15. napján léptették hatályba.

Az Önkormányzat - az Nvtv.-ben foglaltaknak megfelelően - kijelölte a forgalomképtelen, illetve a korlátozottan forgalomképes törzsvagyonnak minősített vagyonelemeket, meghatározták az önkormányzat üzleti vagyonát.

Nemzetgazdasági szempontból kiemelt jelentőségű vagyonná a képviselő-testület nem minősített vagyonelemet.

Az Mötv. előírása alapján rendelkeztek a vagyonkezelői jog részletes szabályairól.

A Képviselő-testület a 2013. február 14-én elfogadta az Önkormányzat közép- és hosszú távú vagyongazdálkodási tervét. 

A közfeladatok ellátásához szükséges vagyon fenntartása tekintetében kiemelt feladatként jelölték meg a pályázat-figyelés megszervezését, a pályázati lehetőségek kihasználását az ingatlanok felújítása, korszerűsítése érdekében.

Ezzel együtt viszont nem határozták meg a fejlesztésekhez kapcsolódó támogatások figyelési rendszerét, a pályázatkészítés feltételeit és szervezeti kereteit.

A hazai valamint Európai Uniós források felkutatásával kapcsolatos pályázatfigyelés, pályázat-előkészítés illetve pályázat lebonyolítás önkormányzati szabályait nem határozták meg.

Az európai uniós, illetve hazai források igénybevételének és felhasználásának önkormányzati szintű feladatait a pályázati szabályzatban, a kiemelten kezelt projektek eljárási rendjében, illetve a köztisztviselők munkaköri leírásaiban is elő kell írni.
Az információs önrendelkezési jogról és az információszabadságról szóló 2011. évi CXII. Törvény (Info Tv.) rendelkezéseit alapul véve a Közös Hivatal Jegyzője, Fácánkert Önkormányzatra is kiterjedően szabályozta a közérdekű adatok közzétételének rendjét. A szabályzatban foglalt előírások ellenére, nem biztosították a közérdekű gazdálkodási adatok közzétételét a felhalmozási célú pénzeszköz átadások, a vagyonnal való gazdálkodásra vonatkozó (nettó ötmillió Ft-ot elérő, vagy meghaladó értékű beruházási, vagyonhasznosítási) szerződések adataira nézve.
3. Az eszközök analitikus nyilvántartása, a vagyonnal kapcsolatos változások nyomon követése, dokumentálása 

Az Önkormányzat főkönyvi nyilvántartása elkülönítetten tartalmazta a törzsvagyon – ezen belül a forgalomképtelen és korlátozottan fogalomképes – és a törzsvagyon körébe nem tartozó vagyonelemek állományát. 

Fácánkert Önkormányzat tulajdonát képező nagy értékű tárgyi eszközök analitikáját a vagyon-kataszter nyilvántartás keretében kezelik, a kis értékű tárgyi eszközökről szintén ebben a rendszerben kezdték meg a mennyiségi nyilvántartást, az adatok feltöltése az ellenőrzés idejében, folyamatban volt.
A kis értékű tárgyi eszközökről korábban manuális nyilvántartást vezettek, amely olyan aprólékos tételeket is tartalmazott, amelynek mennyiségi nyilvántartását a vagyonvédelem nem indokolja, leltározáskor nem egyértelműen beazonosíthatóak. Mérlegelés alapján, jegyzékbe foglalva, a nyilvántartásból egy részük kivezethető.

A főkönyvi számlák értékadataival egyező tartalmú analitikus nyilvántartások vezetési kötelezettségéről szóló számviteli előírásnak eleget tettek. 

Az önkormányzati ingatlan vagyon felmérése, értékelése, ingatlanvagyon-kataszter felfektetése a Kata-Win programmal megtörtént. Az ingatlanvagyon-kataszter tartalmazza a törzsvagyon és a nem törzsvagyonba tartozó egyéb vagyon szerint az ingatlanokra vonatkozó számszaki és naturális adatokat, az ingatlan számviteli nyilvántartás szerinti bruttó értékét és a becsült értékét.

A vagyonkataszterben szereplő adatokat a vagyonváltozások esetében rendszeresen módosították. A 147/1992. (XI. 6.) Korm. rendelet l. § (2) bekezdésének megfelelően az ingatlanvagyon-kataszter- adatainak a földhivatali nyilvántartással való egyeztetését ennek ellenére időközönként tételesen indokolt teljes körűen elvégezni. A rendelkezésre álló utolsó földhivatali lista az önkormányzat tulajdonában lévő vagyontárgyakról a 2008. évi állapotot tükrözi, amit célszerű napi aktuálisra cserélni, ami friss alapját képezheti az egyezőség alátámasztásának. 
4. A 2013. évi leltározás szabályszerűsége

Az önkormányzati vagyon 2013. év végi leltározásának szabályait a 2013. január 1-jén kiadott, leltározási és leltárkészítési szabályzat tartalmazta.

A Jegyző az eszközök (kis értékű, nagy értékű) leltározására, a mérlegben értékben nem szereplő eszközökre, és a mérlegben értékkel szereplő egyéb eszközökre is december 31-i forduló nappal adott ki utasítást.
A leltározást a szabályzat szerinti dokumentumok kiadásával nem készítették elő.

Év végén a tárgyi eszközök, pénzeszközök leltározását mennyiségi felvétellel elvégezték.

A kis értékű eszközök leltározásának alapbizonylatait manuálisan készítették, leltárívek formájában. A leltáríveket sorszámozással és aláírásokkal hitelesítették. A tárgyiasult eszközök esetében tényleges mennyiségi leltárfelvétel volt, a többi eszközt és a forrásokat egyeztetéssel leltározták.

A leltárértékelés elvégzését nehezítette, hogy az eszközökön a leltári szám nincsen elhelyezve.

A leltározást megelőzően lebonyolították a Felesleges vagyontárgyak hasznosításának, selejtezésének szabályzata szerint a rendeltetésszerűen már nem használható eszközök selejtezését.
A selejtezésről a Jegyző által is záradékolt Jegyzőkönyv nem készült, a selejtezett eszközök megsemmisítését illetve elszállítását hulladéktelepre nem dokumentálták. 
5. A számviteli mérlegben szereplő összegek alátámasztottsága,
mérlegtételek értékelése 

Az Önkormányzat a 2013. évi beszámoló készítési feladatának eleget tett.
A mérleg, a pénzforgalmi jelentés és a főkönyvi kivonat adatai eltérést nem mutattak.

Az eszközök és források értékét alátámasztó mérlegsoronkénti ún. Mérleg-leltárakat elkészítették, az analitikus nyilvántartásokból készített kimutatások becsatolása megtörtént, az egyeztetések, egyezőségek bemutatásának dokumentálásában az időtállóságra, áttekinthetőségre nagyobb gondot kell fordítani.
A 2013. évi költségvetési beszámolóban kimutatott ingatlanok értékadatainak a vagyonkimutatásban, valamint az önkormányzati ingatlanvagyon-kataszterben szereplő értékadatokkal történő egyeztetését elvégezték, a Számlarendben előírt bizonylatot, Jegyzőkönyvet nem készítettek. 

A vagyonkataszter szerinti bruttó érték adatok a számviteli nyilvántartás szerinti bruttó érték adatokkal megegyeztek. 
A számviteli nyilvántartásokban a törzsvagyon (forgalomképtelen, illetve korlátozottan forgalomképes) és a nem törzsvagyon részét képező eszközök értékének elkülönített nyilvántartásáról – főkönyvi számlák alábontásával, illetve ehhez kapcsolódó részletező analitikus nyilvántartások vezetésével az e1őírtaknak megfelelően gondoskodtak. 

Az eszközállomány alakulásáról a költségvetési beszámolóban kimutatott összegek megegyeznek a pénzforgalmi és állományváltozási adatoktól.

Az elkészült felújítások, beruházások aktiválásának a hitelt érdemlő alátámasztásáról gondoskodtak.

A 249/2000.(XII. 24.) Kormány rendelet 30. § (1) pontja szerint, a tárgyi eszközök üzembe helyezését, használatbavételét követően értékcsökkenést (terv szerinti értékcsökkenés) kell elszámolni. Az üzembe helyezést - a számviteli politika részeként kialakított belső szabályozás szerint - hitelt érdemlően dokumentálni kell. Ha a beruházások esetében a használatbavétel (a vízjogi üzemeltetési engedély, használatbavételi engedély) hatósági engedélyhez kötött, akkor az aktiválás időpontja az engedélyek jogerőre emelkedésének napja volt korábban. A számviteli törvény 52. §.(2) bekezdése 2013. január 1-jétől történt módosítása miatt a rendeltetésszerű használat időpontjához kell kötni az aktiválás dátumát. Az aktiválások időpontjának pontos meghatározásában figyelembe kell venni, hogy a rendeltetésszerű használatot nem érintő hatósági engedélyek hiánya nem lehet az üzembe helyezés akadálya.

Az Önkormányzat rendelkezik gazdasági társaságban lévő tulajdoni részesedést jelentő befektetéssel, a Tolna- Víz és Csatornamű Kft-nél 1 200 E Ft összegű részesedése van, amelyre nézve nem végezték el az év végi értékelést.

Az értékelés végrehajtásához az érintett gazdasági társaságok éves beszámolóit évente meg kell kérni és a szükséges adatokat analitikus nyilvántartásokban fel kel jegyezni. A társaságok tárgyévet megelőző két évének beszámolóit az értékvesztés elszámolásához be kell szerezni, mely alapján ki kell számítani a saját és jegyzett tőke arányát, amely alapján eldönthető, hogy a veszteségjellegű különbözet tartós-e és jelentősnek minősül-e.

Az értékvesztés visszaírásánál jelentősnek akkor kell tekinteni az eltérést, ha a piaci érték 10%-kal, de legalább százezer forinttal meghaladja a könyv szerinti értéket.
6. A hátralékok számviteli beszámolóban, mérlegben történő kimutatásának helyessége

A 2013. év végi számviteli mérlegben követelésként kimutatott helyi adó és gépjárműadó hátralék csoportos értékelését az Áhsz. 9. sz. melléklet cd) pontjával összhangban lévő értékelési szabályzat szerint végrehajtották.

Az Áhsz. 31/A. § (1) pontja a központi, a helyi adókkal és az adók módjára behajtandó köztartozásokkal kapcsolatos követelések - ideértve az adó-, az adó jellegű, az illeték, a járulék-, a járulék jellegű, a vám-, a vám jellegű tételek - értékelése során a 31. § (2) bekezdés szerinti értékvesztés összege az adósok együttes minősítése alapján egyszerűsített értékelési eljárással (azok csoportos értékelésével) is meghatározható.

Az (1) bekezdés szerinti követelések esetében az értékvesztés összegét legalább negyedévenként kell megállapítani azzal, hogy az értékvesztést, illetve annak visszaírását tételesen nem kell megállapítani.
A 2007. évvel bezárólag lebonyolódott szennyvíz csatorna építéséhez kapcsolódó Víziközmű Társulat megszűnése után a tagnyilvántartás, az érdekeltségi hozzájárulás nyilvántartása, kezelése, illetve a határidőre meg nem fizetett hozzájárulás adók módjára történő behajtása az önkormányzat jegyzőjének hatáskörébe került át. Az érdekeltségi hozzájárulás kezelése az önkormányzatnál elkülönített Befejezett Víziközmű Lebonyolítási Számlán történt.

Az érdekeltségi hozzájárulás hátraléka a vízgazdálkodási társulatokról szóló 160/1995. (XII. 26.) Korm. Rendelet 13. § (3) bekezdése szerint adók módjára behajtható köztartozás, melynek behajtása iránt az Art. 146. § (2) bekezdése alapján az illetékes önkormányzati adóhatóság jár el.
Art. 144. §-a alapján az adóhatóság alkalmazottja a végrehajtási eljárásban az egyes végrehajtási cselekmények foganatosításakor a bírósági végrehajtásról szóló 1994. évi LIII. törvény rendelkezéseit alkalmazza.

Az Art. 145. § (1) bekezdése szerint az adóigazgatási eljárásban végrehajtható okiratnak rendelkezésre kell állni, ami ebben az esetben a fizetési kötelezettséget megállapító jogerős hatósági határozat (végzés), vagyis a követelést megalapozó taggyűlési határozat lehet, ami tartalmazza az érdekeltségi egységre eső hozzájárulás mértékét és a befizetési határidőt. Ebben az esetben jogosan lehet a hátralékokat szankcionált mértékkel pótlékolni, amit ez ideig mellőztek.
A volt társulati tagokra nézve az elszámolási eljárás lefolytatása hiányosan bonyolódott le. Ennek során a még meg nem fizetett érdekeltségi hozzájárulásokra korrekt jegyzék és a kapcsolódó iratanyag átadása nem történt meg, tehát a hátralékok adók módjára való behajtás feltételei egyértelműen nem adottak. Ennek ellenére a Hivatal dolgozói a korábbi évek közel 5 millió forint összegű hátralékát a beszedéssel eredményesen 1,3 millió Ft-ra csökkentették, amelyet egyéb követelések soron szerepeltetnek a mérlegben, amelyre nézve hiányosság, hogy nem hajtották végre az értékelési szabályzat szerinti év végi értékelési teendőket. A lakossági befizetések határideje 2011. január 31-ével járt le. Az értékelési szabályzat szerint minősíteni kell az adósokat és amennyiben a körülmények azt alátámasztják, értékvesztést kell elszámolni a követelésekre az önkormányzat könyveiben.
7. Önkormányzati eszközökre vonatkozó használati jog és vagyonkezelői jog miatti számviteli előírások érvényesülése

A 2013. január 1.-én létrejött járási hivatalokhoz átkerült államigazgatási feladatok ellátását biztosító önkormányzati tulajdonban lévő ingatlan és ingó vagyon ingyenes használatba adására 2012. október 11-én kötött megállapodást az Önkormányzat a Tolna Megyei Kormányhivatallal.

A megállapodások alapján a használati/ jog átadásával érintett eszközökre nézve szükséges azok leltár szerinti elkülönítése.
A nemzeti köznevelésről szóló 2011. évi CXC. Törvény alapján a köznevelési feladatot ellátó egyes önkormányzati fenntartású intézmények állami fenntartásba vétele miatt az Önkormányzat tulajdonában levő, az intézmények feladatainak ellátását szolgáló ingatlan és ingó vagyon a Klebeisberg Intézményfenntartó Központ (KIK) ingyenes vagyonkezelésébe került. Az Önkormányzat és a KIK között 2013. január 30-án aláírt, de 2013. január 1-jétől hatályos vagyonkezelési szerződésben meghatározták a KIK ingyenes vagyonkezelésébe került ingó és ingatlan vagyonelemek körét.

A megállapodások alapján a vagyonkezelői jog átadásával érintett eszközökre nézve szükséges azok leltár szerinti elkülönítése, a bruttó érték, elszámolt értékcsökkenés összegének a számviteli nyilvántartásokban a 0-as számlaosztályba történő átvezetése.

Nem valósították meg az üzemeltetésbe, vagyonkezelésbe adott eszközök szabályszerű, az üzemeltető, vagyonkezelő által dokumentált, év végi leltározását.
Az Áhsz.-ben foglalt előírások szerint az üzemeltetésre, kezelésre átadott, koncesszióba, vagyonkezelésbe adott eszközöket az államháztartás szervezete az üzemeltetést, kezelést végző szerv által a december 31-ei fordulónapra vonatkozó évenkénti leltározása alapján elkészített, hitelesített és a megállapodásban meghatározott időpontig megküldött leltárral köteles alátámasztani.


A víziközmű-szolgáltatásról szóló 2011. évi CCIX. törvény rendelkezései szerint a vízi közművekre vonatkozó üzemeltetési szerződés megkötése előtt, mint a vízi közművek tulajdonosa az önkormányzat vagyonértékelést végeztetett 2013. május 30-i időponttal. Az önkormányzat - a jogszabályi követelményeknek is megfelelő – E.R.Ö.V. ZRT üzemeltetőnek adta át vízi közműveit. A vízi közművek vagyonértékelésének szabályairól és a víziközmű-szolgáltatók által közérdekből közzéteendő adatokról szóló 24/2013. (V. 29.) NFM rendelet 2. §-ának (2) bekezdése alapján a megállapított vagyonértéket és a vagyonértékelés során keletkezett adatokat az ellátásért felelős vagyonnyilvántartásában át kell vezetni, illetve a 6. § (3) bekezdése szerint két vagyonértékelés közötti időszakban a vízi közmű tulajdonosa a vízi közművagyon-leltár naprakész vezetésével gondoskodik a vagyonérték folyamatos karbantartásáról. Az elkészült vagyonértékelés dokumentumaiban szereplő értékre kell az önkormányzat nyilvántartásait is "helyesbíteni" mind a tárgyieszköz-nyilvántartás, mind a vagyonkataszter tekintetében, melyet a 2013. évi könyvelésben nem végeztek el.
Az üzemeltetési szerződés megkötésekor az üzemeltetésre átadott eszközök az önkormányzat tulajdonában maradtak, de az eszközök tételes leltára alapján kerültek átadásra. Az önkormányzat, mint üzemeltetésre átadó költségvetési szerv a befektetett eszköznek minősülő vagyoni eszközöket 2013. év végén 16. számlacsoportban elkülönítetten mutatja ki.

Mivel a bekerülési érték újbóli megállapítása törvényi előírás miatt történt, a 4/2013. (I. 14.) kormányrendelet 16/A. § szerinti számviteli elszámolásra kerülhet sor 2014. évben, a pénzügyi számvitelben.

A könyvekben lévő eddigi bruttó érték kivezetését illetve az új bruttó érték nyilvántartásba vételét a Nemzeti vagyon változása (4126) főkönyvi számlával szemben lehet az eszköz számlákon végrehajtani. A terv szerinti és terven felüli értékcsökkenés kivezetését, illetve az értékelés óta eltelt időre is jutó elszámolható értékcsökkenés összegének felvételét az Egyéb eszközök induláskori értéke és változásai (413) főkönyvi számla közbeiktatásával kell az értékcsökkenési számlákra lekönyvelni.
Összegző megállapítások:

Összefoglalóan megállapítható, hogy Fácánkert Községi Önkormányzat vagyongazdálkodással kapcsolatos jelenlegi szabályozása, a 2013. évben készített rendeletek, testületi határozatok alapján megfelel a jogszabályi előírásoknak.

A szabályzatban foglalt előírások ellenére nem biztosították a közérdekű gazdálkodási adatok közzétételét a felhalmozási célú pénzeszköz átadások, a vagyonnal való gazdálkodásra vonatkozó (nettó ötmillió Ft-ot elérő, vagy meghaladó értékű beruházási, vagyonhasznosítási) szerződések adataira nézve.

A mérlegtételekre vonatkozóan a 2013. év végi leltározást, az analitikus és főkönyvi nyilvántartásokat elkészítették. A számviteli nyilvántartások közötti, valamint a kataszteri nyilvántartással való egyezőségeket megteremtették. 
Nem gondoskodtak arról, hogy az üzemeltetésre, illetve vagyonkezelésbe átadott eszközök tekintetében, az üzemeltetők által évente elvégzett és hitelesített leltárak álljanak rendelkezésre.

A vagyonkataszterben szereplő adatokat a vagyonváltozások esetében rendszeresen módosították. A 147/1992. (XI. 6.) Korm. rendelet l. § (2) bekezdésének megfelelően az ingatlanvagyon-kataszter- adatainak a földhivatali nyilvántartással való egyeztetését ezzel együtt időközönként tételesen indokolt teljes körűen elvégezni. 
A gazdasági társaságban lévő tulajdoni részesedést jelentő befektetésre, illetve az egyéb követelésekre nézve nem végezték el az értékelési szabályzat szerinti év végi értékeléseket, az esetleges értékvesztések elszámolását. 

A víziközmű-szolgáltatásról szóló 2011. évi CCIX. törvény rendelkezései szerint a vízi közművekre vonatkozó üzemeltetési szerződés megkötése előtt, mint a vízi közművek tulajdonosa az önkormányzat vagyonértékelést végeztetett 2013. május 30-i időponttal, melynek adatira a jogszabályi előírások ellenére nem módosították a számviteli nyilvántartás és a vagyonkataszter szerinti adatokat. 
Javaslatok:
- Gondoskodjanak az Infotv. 37. § (1) bekezdése alapján az 1. számú mellékletében meghatározott, felhalmozási célú pénzeszköz átadások, valamint a vagyongazdálkodást érintő adatok közzétételéről.
- Intézkedjenek az Áhsz előírásainak megfelelően arról, hogy az üzemeltetésre, vagyonkezelésbe átadott eszközökről a könyvviteli mérleg alátámasztásához az üzemeltetők által évente elvégzett és hitelesített leltárak álljanak rendelkezésre.

- Végezzék el a 147/1992. (XI. 6.) Korm. rendelet 1. § (2) bekezdésében foglaltaknak megfelelően az ingatlanvagyon-kataszter adatainak egyeztetését a földhivatal ingatlan-nyilvántartásának azonos tartalmú adataival.
- Szabályozzák a pályázatfigyelés, pályázatkészítés eljárási rendjét, a pályázat-koordinálás feladatait és felelőseit, az önkormányzati szintű pályázat nyilvántartás vezetésének felelősét, a pályázatokkal kapcsolatos információszolgáltatási kötelezettséget, a felelősség névre szóló meghatározását, illetve az ellenőrzési feladatok megosztását. 
- Végezzék el a gazdasági társaságban lévő tulajdoni részesedést jelentő befektetésre, illetve az egyéb követelésekre nézve az értékelési szabályzat szerinti év végi értékeléseket, az esetleges értékvesztések elszámolását. 
-. Módosítsák a víziközművek törvényi előírások szerint 2013. évben elvégzett értékelésének adataira a vagyonkataszterben és a számviteli nyilvántartásokban lévő adatokat.
Az ellenőrzött időszakban hivatalban levő vezetők neve, beosztása:

Orbán Zsolt polgármester
Dr. Varga Katalin jegyző 

Szekszárd, 2014. december 11.





 


   Dr. Kádár Andrásné

